J. Blanár, poslanec: (2003-06-18):
Ak dôjde k schváleniu predloženého návrhu zákona, budú môcť všetky poisťovne odo dňa jeho platnosti stanoviť výšku poistného bez dodržiavania akejkoľvek kategorizácie. Vieme všetci dobre, že súčasná kategorizácia podľa kubatúry nie je objektívna, nie je správna. Ale ako to bude stanovené v budúcnosti, ani len rámcovo predkladateľ nehovorí v predkladanom návrhu zákona. Nechá sa to živelne asi na posudzovanie poisťovni. Samotné  poisťovne po 2 rokoch fungovania poistného zmluvného poistenia avizujú, že nemajú dostatok štatistických údajov na reálne zmeny kategorizácie. Zaujímavé na tom je, že o tom hovorí nielen poisťovňa Allianz – Slovenská poisťovňa, ktorá tu pôsobila ako jediná pred platnosťou súčasného zákona, podľa súčasnej kategorizácie v zmysle kubatúry, a má k dispozícii dostatok štatistických údajov o priebehu nehodovosti, ale že o tom hovoria aj iné zväčša zahraničné poisťovne, ktoré sú licencované, ktoré s takýmto druhom poistenia  majú bohaté skúsenosti v európskych krajinách. A nerobí sa to podľa kubatúry. Vážené dámy, vážení páni, pán minister povedal, že zrušenie zákonných obmedzení by malo priniesť, podotýkam, by malo priniesť predovšetkým posilnenie konkurenčného boja, ktorý by mohol viesť k znižovaniu cien. Vážené dámy, vážení páni, podmieňovací spôsob svedčí nie o veľkom alebo silnom presvedčení pána ministra. Je to zrejme preto, že sám nemá predstavu o tom, ako sa do cien poistenia, či už krátkodobom alebo dlhodobom horizonte,  premietne zdedený deficit zákonného poistenia, ktorý sa odhaduje dnes asi na úrovni 4,6 mld. Sk. Pán minister, o akom znižovaní cien a v akom časovom horizonte hovoríte, keď všetky  poisťovne vrátane tej najväčšej avizujú zvýšenie poistného nielen o infláciu, ale pravdepodobne aj o zvýšenie nehodovosti? Zasa platí zrejme vaše obľúbené, že trh vyrieši všetko. A odnesú si to radoví občania popri ďalších balíčkoch opatrení, ktoré prerokovávame tu v tejto snemovni počas tejto schôdze. Štát sa zbavil dlhu a necháva to na všemocný trh, neurobili ste nič, pán minister, ani v pôvodnom zákone, ale ani v tom navrhovanom zákone a dokonca ani vláda neurobila nič, aby tento deficit  bol pod kontrolou a ďalej nenarastal, čo sa, samozrejme, ako spojené nádoby premieta i v cenách poistného zodpovednosti za škody. Napr. v Českej republike keď demonopolizovali trh, tak urobili obmedzenie na odškodnenie, ktoré sa dostalo iba na 2,5 mil. úrovne. Bohužiaľ u nás to tak nie je. O stave, keď po demonopolizácii poistného v roku 2001 prešli dlžoby na Slovenskú kanceláriu poisťovateľov, hovoria absurdné prípady vymáhania bolestného pred rokom 2001, čo v okolitých krajinách predstavuje zlomok vymáhaných súm. Poviem jeden prípad za všetky, kde manželka žaluje svojho manžela za 30 mil. Sk, áno, dobre počujete 30 mil. Sk, ako bolestné a sťažené spoločenské uplatnenie. Manžel sa, mimochodom, vyjadril, že sa vôbec nebojí o úspech tohto súdneho konania, že bude úspešné. Čiže o 30 mil. zasa narastie dlh, ktorý, samozrejme, poisťovne premietnu do cien poistného. Samozrejme, advokáti sú posmelení prvými úspechmi, a preto sumy za odškodnenie narastajú. A čo vláda? Tá sa len prizerá. Len 800 poškodených žiada dovedna 1,8 mld. Sk. Nuž čo k tomu dodať? Napr. v Českej republike je to 988 000 Sk po prepočte a v Nemecku, ktoré je krajinou, ktorá sa pokladá za najdrahšiu krajinu z hľadiska plnenia škodových udalostí, je to maximálne 15 mil. Sk po prepočte. U nás i keď Slovenská kancelária poisťovateľov sa snaží, aby sa tento nárast jednoducho zastavil, vláda mlčí a nič nerobí. Na Slovensku túto sumu, vážené poslankyne a vážení poslanci, desiatky prípadov jednoducho, musíme konštatovať, prekračujú. A ďalší vývoj? Slovenská kancelária poisťovateľov za posledných  8 mesiacov eviduje ďalších  zhruba 500 súdnych sporov s požadovanými sumami až desiatok miliónov Sk. Toto vôbec nerieši predkladaný návrh, akým spôsobom sa vyrieši tento deficit, ktorý stále narastá, čo, samozrejme, poisťovne budú premietať automaticky do cien poistenia, čo, iste uznáte, bude veľmi ťažké pre mnohých občanov, ktorí vlastnia motorové vozidlo, znášať. S týmto jednoducho nemôžeme súhlasiť, a preto na to upozorňujem. V krátkosti sa ešte dotknem toho, čo hovoril  môj kolega. Pán minister jednoducho veľmi laxne pristúpil k neplneniu povinností poisťovní, ktoré mali do konca februára odviesť 460 mil., čo je 8 % z vybratého poistenia, na špeciálny účet ministerstva vnútra. Dodnes sa nič relevantné neudialo, i keď minister vnútra sa vyjadril minule na otázku môjho kolegu pána  Hurbana, že bude postupovať štandardne súdnym konaním. Ale myslím si, že sú aj iné možnosti, o ktorých sa vôbec nehovorilo. Predsa tieto poisťovne dostali od niekoho licenciu. Prečo nejakým spôsobom sa nevyužíva aj tento inštitút? O tom sa, samozrejme, nehovorí. Čiže z týchto dôvodov, nebudem sa dotýkať ďalších vecí, ktoré sú tam spomínané, myslím si, že to by bolo skôr na druhé čítanie, je dôležité, aby sme sa zamysleli, či vôbec tento návrh zákona má postúpiť do druhého čítania. Preto predkladám návrh podľa § 73 ods. 3 písm. a), aby bol vládny návrh novely zákona č. 381/2001 Z. z. stiahnutý z rokovania a aby boli dopracované spomínané oblasti, ktoré som tu citoval. Ďakujem pekne za pozornosť. (Potlesk.)